En Mej. Wêreld is …Manushi Chhillar is Saterdag as mej. Wêreld gekroon (Foto: Twitter) Manushi Chhillar, Mej. Indië, is vanjaar gekroon as die mooiste in die wêreld nadat sy met die titel van Mej. Wêreld weggestap het. Chhillar is Saterdag by die Crown of Beauty-teater in Sanya in China as die wenner aangewys. Mej. Engeland, Stephanie Hill, en Mej. Mexiko, Andrea Meza, is onderskeidelik as eerste en tweede prinses aangewys. Adé van Heerden (25), wat in Maart vanjaar as eerste prinses in die Mej. Suid-Afrika-skoonheidskompetisie aangewys is en Suid-Afrika in dié kompetisie verteenwoordig het, was onder die top-10. Die skoonheid kom egter nie terug met geen toekenning nie – tydens die uitdrunrondes het sy onder meer die “Beauty with a purpose”-toekenning gewen. Van Heerden, ŉ dokter van die Wes-Kaap, het sedert die begin van die kompetisie teen deelnemers van 123 ander lande te staan gekom. Die topvyf lande in die kompetisie was Engeland, Frankryk, Indië, Kenia en Mexiko. “Ons kan nie beskryf hoe trots ons op Adé is nie,” het die amptelike blad vir die kompetisie op sosiale media laat hoor. “Jy het Suid-Afrika met grasie, egtheid en integriteit verteenwoordig.” Die Mej. Wêreld-kompetisie word jaarliks deur sowat een miljard mense gekyk.